1. Hemm dokumenti li jiddikjaraw il-fatti kollha, juruk l-istampa sħiħa u hemm oħrajn li jagħtuk parti minnha. Drajna issa nisimgħu lill-Gvern joħroġ stqarrijiet jiftaħar kemm id-dinja tax-xogħol sejra apparentement 'il quddiem. Il-figuri maħruġa mill-NSO tul il-ġimgħa għal dawk li għandhom impjieg full-time għax-xhur ta' Jannar-Frar 2015 stabilew il-bank ta' iktar ftaħir u inqas attenzjoni għad-dettalji. Dan qiegħed jingħad mhux biex wieħed jipprova jtappan, iżda sempliċement biex wieħed jifhem sewwa sew x'qed jiġri fid-dinja tax-xogħol f'pajjiżna. Ngħid iktar dan għax din l-istatistika reġgħet irrepetiet li ż-żieda ta' bejn wieħed u ieħor 4% ta' dawk li għandhom impjieg full-time baqa' kostanti ma' tas-sena l-oħra. Għalkemm minn eżami tal-aħħar rappor tal-Bank Ċentrali jingħad aħjar: 2. Il-figuri li nħarġu jikkonfermaw żieda, però ma hemmx xi kwalità ta' żieda qed nitkellmu fuqha għal min qiegħed isib ix-xogħol. Ma nippretendix dan mill-NSO, però hemm insensittività min-naħa tal-Gvern li sempliċement joħroġ jiftaħar u jinjora realtajiet oħra. Ir-realtà li toħroġ mill-ewwel mill-pożizzjoni ta' persuni fl-għalqa l-kbira u varja tal-prekarjat. It-tieni, ta' dawk li huma f'diffikultajiet finanzjarji li qed ifittxu xogħol ieħor part-time, u t-tielet ta' dawk li jew għax pensjonanti fl-iskali ta' isfel jew għax qed jgħixu għar-raġunijiet varji fuq forom ta' għajnuniet soċjali tħallew żbaljatament barra. Hemm statistika oħra li ma tiġix ikkunsidrata, u minflok jintbagħat barra l-messaġġ li jżid il-melħ fil-ferita ta' diversi persuni li qed ibatu fis-soċjetà tagħna. 3. Il-prekarjat jibqa' b'rasu għolja. Minn numru sew ta' domandi parlamentari li ressaqt jidher ċar li mhux biss għandna żieda qawwija fil-persuni li qed jaħdmu part-time, iżda wkoll ta' kuntratti ta' xogħol varji li huma b'xi mod dipendenti mill-Gvern. Meta l-NSO jitkellem fuq il-figura ta' 43,892 persuni li jaħdmu mal-Gvern qiegħed fl-istess waqt ma jinkludix id-diversi li għandhom kuntratti marbuta ma' xogħol part-time u ta' dawk li għandhom impjieg mal-Gvern fuq bażi ta' self-employed. F'dawn is-sentejn jidher li l-pożizzjoni tal-prekarji, flok tnaqqset, żdiedet. Huwa żgur li sija l-ETC kif ukoll il-Bank Ċentrali qed jaqblu li kien hemm żieda ta' madwar 8% ta' persuni fis-settur part-time. 4. Ippruvajt ikolli f'idejja kif kienet il-pożizzjoni lejn l-aħħar ta' Marzu 2015 dwar dan is-settur biex nifhem aħjar dak li għaddej, però għaż-żewġ domandi li ressaqt il-Ministeru tal-Edukazzjoni u Xogħol irreferieni għal dik ta' l-aħħar ta' Diċembru 2014. Però minn dawn hemm 34,057 li kienu hekk reġistrati u li minnhom jidher li kien hemm 10,479 li kienu ilhom hekk għal iktar minn ħames snin, l-oħrajn nibtu iktar reċentement. Mhux biss, imma jidher li hemm 13,946 raġel u 20,111 nisa li għandhom il-part-time bħala l-impjieg prinċipali. Ma' dawn hemm 15,689 raġel u 7,691 nisa lig ħandhom impjieg part-time u full-time f'daqqa. Dawn il-figuri juru li 23,380 persuna li għandhom xogħol full-time u li l-istatistika ta' din il-ġimgħa tal-NSO tinkludi li parti sew minnhom ma jistgħux ikampaw u għandhom bżonn impjieg ieħor biex ivinċu l-ispejjeż tal-ħajja. Dan ifisser li 13.47% tal-persuni li qiegħed jiftaħar bihom il-Gvern qegħdin f'pożizzjonijiet ekonomiċi diffiċli. 5. Mhux ser nidħol fil-kwistjoni ta' jekk huwiex minnu li iktar nisa qed jidħlu lura għad-dinja tax-xogħol għax għad ma għandniex l-istampa sħiħa, però hemm żgur żewġ punti li rrid sempliċement insemmi li juru li hemm tnaqqis fl-impieg full-time u ż-żieda fil-part-time. L-ewwel li l-aħħar rapport tal-Bank Ċentrali, meta jqabbel il-figuri tal-2013 u l-2014 jgħid: . It-tieni f'dak li hemm fl-aħħar rapport tal-ETC fejn jingħad: 6. L-istqarrija tal-Gvern għażlet ukoll li tinjora lil dawk li jinsabu f'pożizzjoni diffiċli għar-rigward tal-pensjoni tagħhom. Minn informazzjoni mogħtija fil-Parlament għandna 22,221 persuna li tirċievi inqas minn ħames mitt ewro fix-xahar. Figura li trid tinqara' wkoll ma' domanda oħra li għamilt minn fejn jidher li hemm numru ta' persuni li qabżu t-62 sena li qed jaħdmu fis-settur part-time. Fil-fatt hemm 6,228 li minnhom 5,716 għandhom il-part-time bħala l-impjieg primarju u 512 li għandhom dan flimkien ma' impjieg full-time. Statistika li ġiet injorata li però titlob li tiġi eżaminata. Jista' jingħad: ara kemm sejrin tajjeb, però minn dak li nara u mmiss miegħu jidher li l-maġġoranza tagħhom huma dawk li mhux qed iwasslu bil-pensjoni baxxa tagħhom. 7. L-istess stqarrija tal-Gvern taħrab mill-pożizzjoni preżenti ġewwa l-gżira ta' Għawdex. Filwaqt li qed tiġi kull darba injorata l-istatistika tal-ETC li l-persuni reġistrati jaħdmu f'Ghawdex ma naqsux iżda żdiedu. Jidher ukoll li l-impjieg part-time għadu b'saħħtu. Fil-fatt, minn domanda parlamentari jidher li hemm 4,065 li huma hekk reġistrati li minnhom 2,126 il-part-time huwa wieħed primarju u 1,939 huwa flimkien ma' full-time. Dan jindika li hemm il-figura ta' 11.9% tal-persuni reġistrati part-time qed jaħdmu f'dik il-gżira li huwa 5.3% 'il fuq minn dak li wieħed jistenna distrett, distrett. 8. L-istess dikjarazzjonijiet tal-Gvern jinjoraw li hemm issa żidiet oħra ta' persuni li huma "third country nationals" li qed jaħdmu fis-suq f'pajjiżna li ma jissemmewx ukoll. Fil-fatt, minn domandi li għamilt jidher li filwaqt li fl-2010 (fl-eqqel tal-immigrazzjoni irregolari) kellna 3,431 jaħdmu, illum fl-2015 għandna 6,112 jiġifieri żieda ta' kważi d-doppju. Figura li tirrappreżenta 3.5% tal-persuni li huma reġistrati jaħdmu full-time u li hija viċin ħafna dik taż-żieda nazzjonali li l-Gvern qed jitkellem dwarha. 9. Hemm ferm iktar li jista' jingħad fuq dan is-suġġett, ma hemmx dubju, speċjalment kif inħoloq iktar xogħol mal-Gvern u l-effetti tiegħu fuq is-settur privat. Li huwa żgur hu li ma hemmx kollox ileqq, u l-Gvern jagħmel tajjeb li jorbot saqajh mal-art u jħares lejn ir-realtà tal-fatti u mhux jintilef fi statistika parzjali, li m'hijiex sħiħa. Il-fatti li elenkajt hawn anzi juru li hemm iktar nies li qed ibatu fil-partijiet ta' isfel tas-soċjetà li stqarrijiet bombastiċi żgur m'humiex balzmu għalihom, anzi melħ aħrax fuq fil-feriti miftuħa.
Statistika u realtà.